b'\n_START_ARTICLE_\nGrad Rek\xc5\xa1tanj\n_START_SECTION_\nZgodovina\n_START_PARAGRAPH_\nGrad Rek\xc5\xa1tanj je bil zgrajen konec prve polovice 13. stoletja. Upravljali so ga vitezi Rek\xc5\xa1tanjski (Ruckhensteini), ministeriali \xc5\xa1tajerskih vojvod Babenber\xc5\xbeanov. V \xc5\xa1estdesetih letih 13. stoletja so v sklop gospostva v La\xc5\xa1kem sodile posesti okoli Rade\xc4\x8d z \xc5\xbdebnikom kot centrom ter grad Rek\xc5\xa1tajn. Grad je prvi\xc4\x8d omenjen leta 1267 v urbarju gospostva La\xc5\xa1ko, ki ga je dal izdelati \xc4\x8de\xc5\xa1ki kralj in \xc5\xa1tajerski vojvoda Otokar II. P\xc5\x99emysl, nato \xc5\xa1e leta 1336, leta 1392 kot trdnjava Ruckhenstain, leta 1421 pa kot grad Ruckhenstain.  Na gradu so med drugimi gospodarili svobodni gospodje Svibeski od leta 1327, po njihovem obubo\xc5\xbeanju, so grad leta 1381 v last pridobili Celjski grofje, ki so ga dalje dajali v zastavo ali v fevd. Leta 1392 je kot zastavni lastnik izpri\xc4\x8dan vitez Janez \xc4\x8crete\xc5\xa1ki (Hans von Reutenberg). Celjski knez Friderik ga je leta 1436 podelil v fevd vitezu Frideriku \xc4\x8cu\xc5\xa1per\xc5\xa1kemu. Po izumrtju Celjskih je grad in posest ponovno pre\xc5\xa1lo pod de\xc5\xbeelnokne\xc5\xbeja oblast. De\xc5\xbeelnokne\xc5\xbeja komora ga je dajala v zajem in zastavo Kacen\xc5\xa1tajnom in Auerspergom._NEWLINE_Leta 1515 so grad po\xc5\xbegali uporni kmetje, nato je bil obnovljen. Konec 15. stoletja so bili lastniki plemi\xc4\x8di Hundti in grofje Hohenwarti . Od leta 1600 je kot de\xc5\xbeelnokne\xc5\xbeji fevdnik in lastnik Janez Harter. Sredi 17. stoletja je bil opu\xc5\xa1\xc4\x8den. Sede\xc5\xbe rek\xc5\xa1tanjskega gospostva je bil prenesen na Tari\xc5\xa1ki grad oziroma dvorec Tari\xc5\xa1ka vas. O gradu pri\xc4\x8dajo le \xc5\xa1e razvaline obrambnega stolpa in del obrambnega jarka, ki so bile leta 2013 razgla\xc5\xa1ene za nepremi\xc4\x8dni kulturni spomenik lokalnega pomena._NEWLINE_Iz gospostva Rek\xc5\xa1tanj skoraj zagotovo izvira mojster kamnosek Gregor Rek\xc5\xa1tanjski, ki je okoli leta 1544 vklesal glavni portal (eden najbolj okra\xc5\xa1enih na Slovenskem) poznogotske cerkve sv. Petra v Dvoru pri Polhovem Gradcu.'